དེ་ལྟའི་གསང་སྔགས་ཀྱི་རྒྱུད་འདི་ཉིད་ལྷོ་གླིང་འདིར་ཐོག་མར་ཇི་ལྟར་དར་ཞེ་ན།ཡོངས་སུ་གྲགས་པ་རབ་བྱུང་དང་པོའི་མེ་ཡོས་ཡེ་ལོ།༡༠༢༧ལོར་དུས་འཁོར་འཕགས་བོད་དུ་དུས་མཉམ་པར་དར་བའི་བཞེད་པ་ལྟར་ན།ཤམ་བྷ་ལའི་ཁྲི་རབས་འཛིན་པ་རིགས་ལྡན་རྒྱལ་དཀའི་ཁྲི་ལོ་རྫོགས་པ་རིགས་ལྡན་ཉི་མ་གསེར་ཁྲིར་མ་ཕེབས་པའི་དུས་ཙམ་ན།རྒྱ་གར་གྱི་པཎ་ཌི་ཏ་བྱང་སེམས་ཙི་ལུ་པ་དང་དུས་ཞབས་པ་སོགས་ཀྱིས་ཤམ་བྷ་ལའི་རིགས་ལྡན་ལས་གསན་པ་བོད་ཀྱི་ལོ་ཙཱ་བ་གྱི་ཇོ་ཟླ་བའི་འོད་ཟེར་དང༌།རྭ་ཆོས་རབ།ཁ་ཆེ་པཎ་ཆེན་ཟླ་སོགས་ཀྱིས་བསྒྱུར་ཏེ་འཆད་ཉན་སྒྲུབ་པའི་སྒོ་ནས་དུས་འཁོར་གྱི་བསྟན་པ་རིན་པོ་ཆེ་ངེད་ཅག་ཁ་བའི་ལྗོངས་སུ་སྤེལ་བ་ལས་རིམ་པར་དར།དཔལ་དུས་ཀྱི་འཁོར་ལོའི་འཆད་ཉན་གྱི་བསྟན་པ་བོད་དུ་དར་བ་ནས་བཟུང་དུས་ཀྱི་འཁོར་ལོའི་རྩིས་རིག་འདིས་སྔ་མོའི་བོད་རྩིས་རིག་པ་དང་ནག་རྩིས་རིག་པ་ཟུང་དུ་འཇུག་པའི་བོད་རྩིས་རིག་པ་ལ་བརྒྱབ་རྟེན་ལུང་རིག་ཚད་ཐུབ་ཞིག་གྲུབ་པར་བརྟེན།བོད་རྩིས་རིག་པ་འདི་བཞིན་ལག་ལེན་ཆ་ཚང་རང་རྐྱ་འཕེར་བ་ཞིག་ཏུ་གྱུར་ཡོད།